Ehdotus neuvoston päätökseksi investointien lainatakauksista pienille ja keskisuurille yrityksille työpaikkojen luomiseksi (96/C 146/04) (ETA:n kannalta merkityksellinen teksti) KOM(96) 155 lopull. - 96/0107(CNS)

(Komission esittämä 24 päivänä huhtikuuta 1996)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 235 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

Eurooppa-neuvosto kokoontuessaan Brysselissä 10 ja 11 päivänä joulukuuta 1993 hyväksyi kasvua, kilpailukykyä ja työllisyyttä koskevan valkoisen kirjan perustaksi yhteisön ja sen jäsenvaltioiden toimenpiteille, joilla tuetaan pk-yritysten kehittymistä yhteisön paremman kilpailukyvyn avaintekijänä; valkoisessa kirjassa ja erityisesti sen 2 luvussa korostetaan pk-yritysten merkitystä Euroopan teollisuuden kilpailukyvyn kannalta, ja erityistä huomiota kiinnitetään tarpeeseen parantaa rahoituksen ja luottojen saatavuutta,

komissio esitti Eurooppa-neuvostolle Madridissa 15 ja 16 päivänä joulukuuta 1995 kertomuksen pk-yritysten roolista työllisyyden, kasvun ja kilpailukyvyn elinvoimaisena lähteenä Euroopan unionissa, jonka kertomuksen III D luvussa komissio esitti konkreettisia toimenpide-ehdotuksia siitä, miten voidaan parantaa pk-yritysten mahdollisuuksia käyttää sopivia rahoituslähteitä,

Eurooppa-neuvoston puheenjohtajiston päätelmissä Madridissa viitataan pk-yrityksiä koskevaan politiikkaan liittyen tarpeeseen "parantaa niiden rahoituksellista toimintaympäristöä edistämällä niiden pääsyä pääomamarkkinoille ja kannustettava Euroopan investointirahaston tehtävän kehittämistä enemmän pk-yritysten suuntaan",

neuvosto on tehnyt 14 päivänä kesäkuuta 1993 päätöksen 93/379/ETY (1), joka koskee yhteisön monivuotista toimintaohjelmaa; 20 päivänä maaliskuuta 1996 komissio on hyväksynyt ehdotuksen kolmannesta monivuotisesta ohjelmasta, joka koskee yrityksiä ja erityisesti pk-yrityksiä Euroopan unionissa; käsillä olevan päätöksen olisi täydennettävä näitä ohjelmia ja muodostettava osa pk-yrityksiä ja käsityöteollisuutta varten laaditusta yhdennetystä ohjelmasta,

neuvosto on antanut 22 päivänä marraskuuta 1993 päätöslauselman yritysten, erityisesti pienten ja keskisuurten yritysten sekä käsityöteollisuuden, kilpailukyvyn ja työllistämiskehityksen vahvistamisesta (2),

käsillä olevan aloitteen olisi noudatettava komission suositusta (K(96) 261 lopull.),

pankkilainat ovat pienten ja keskisuurten yritysten tärkeä, jollei peräti ensisijainen ulkoisen rahoituksen muoto; näillä yrityksillä on erityisiä vaikeuksia yrittäessään saada lainarahoitusta, koska luottoriskien katsotaan olevan suuremmat kuin suurille yrityksille myönnettävissä lainoissa ja koska tällaiset yritykset eivät useinkaan pysty antamaan riittäviä vakuuksia tai muita takuita lainojen vakuudeksi; tällaisilta yrityksiltä perittävä korko on yleensä suurilta lainansaajilta perittävää korkoa korkeampi; on otettava huomioon innovatiivisten ja uutta teknologiaa koskevien investointien rahoitukseen liittyvät erityiset vaikeudet,

lainatakaukset ovat merkittävä ja kustannustehokas keino helpottaa lainojen saatavuutta ja lisäksi alentaa näiden lainojen korkoja; näiden takausten tulisi helpottaa ja edistää edunsaajayritysten investointeja, ja näitä takauksia myönnetään ainoastaan niissä tapauksissa, joissa lainat ja investoinnit johtavat työpaikkojen luomiseen; järjestelmää olisi voitava soveltaa sekä aineellisiin että aineettomiin investointeihin,

ylikansallisiin investointeihin olisi kiinnitettävä erityistä huomiota, koska lainarahoituksen saatavuutta haittaavat esteet ovat kärjistyneet muihin investointimuotoihin verrattuna,

Euroopan investointirahasto (EIR) perustettiin 14 päivänä kesäkuuta 1994 myötävaikuttamaan yhteisön tavoitteiden saavuttamiseen Euroopan laajuisiin verkkoihin tehtäviä ja pienten ja keskisuurten yritysten investointeja edistämällä, ja neuvoston päätöksellä 94/375/EY (3) yhteisöstä tuli rahaston jäsen,

rahastolla on oikeus myöntää lainatakauksia perussääntönsä mukaisesti; näitä lainatakauksia vastaavien takausprovisioiden kustannuksesta vastaa joko lainatakauksen edunsaaja tai vaihtoehtoisesti kolmas, erityisesti yhteisö,

yhteisön maksama takausprovisio merkitsee sitä, että lainatakaukset myönnetään kustannuksitta edunsaajalle; näihin lainatakauksiin liittyvät luottoriskit eivät rasita yhteisön talousarviota, vaan ovat EIR:n kannettavana; näin ollen merkittävä vipuvaikutus voidaan aikaansaada rajallisilla talousarviovaroilla,

EIR on ilmaissut olevansa valmis osallistumaan tämän päätöksen täytäntöönpanoon,

EIR ja komissio tekevät yhteistyösopimuksen tämän päätöksen täytäntöönpanosta; Euroopan investointipankki (EIP) on läheisesti mukana tämän päätöksen täytäntöönpanossa; EIR:n takaamia lainoja tarjotaan rahoituksen välittäjien verkoston välityksellä kaikkialla yhteisössä,

provisioiden maksamiseen tarvittavat talousarviovarat maksetaan suoraan EIR:lle erityiselle yhteisön tilille,

lainatakauksia tarjotaan kaikkialla yhteisössä ja ne toteutetaan mahdollisimman nopeasti, ja

perustamissopimuksessa ei ole muuta tämän päätöksen tekemiseen valtuuttavaa määräystä kuin 235 artikla,

ON PÄÄTTÄNYT SEURAAVAA:

1 artikla

Yhteisö myöntää tukea niiden takausprovisioista aiheutuvien kustannusten maksamiseksi, jotka liittyvät Euroopan investointirahaston yhteensä yhden miljardin ecun suuruista lainamäärää varten myöntämiin lainatakauksiin, jollei yhteisön talousarvioon kirjatuista määrärahoista muuta johdu. Ainoastaan lainoille, jotka on myönnetty työpaikkoja luovia investointihankkeita varten pienille ja keskisuurille yrityksille, voidaan antaa mainittu takaus. Erityisesti pienet yritykset ovat etusijalla.

Takaukset ovat voimassa koko laina-ajan ja kattavat yleensä 50 prosenttia lainamäärästä. EIR myöntää ne tavanomaisin, takauksiin sovellettavin ehdoin. Ylikansallisten investointien osalta takaukset voivat kattaa enintään 75 prosenttia lainamäärästä.

2 artikla

Järjestelmän alkuvaihe on voimassa enintään 24 kuukautta käyttöönottopäivästä.

EIR hallinnoi järjestelmää yhteisön nimissä yhtä huolellisesti kuin sen omista varoista toteutettuja toimia.

Komission ja EIR:n välisessä yhteistyösopimuksessa vahvistetaan tämän päätöksen täytäntöönpanoa koskevat yksityiskohtaiset ehdot ja edellytykset, jotka liittyvät erityisesti työpaikkojen luomisen seurantaan.

3 artikla

Komissio tiedottaa Euroopan parlamentille ja neuvostolle tämän päätöksen täytäntöönpanosta. Komissio laatii erityisesti EIR:n sille toimittamien tietojen perusteella 18 kuukauden kuluessa järjestelmän käyttöönotosta arvion järjestelmän kokonaiskäytöstä ja vaikutuksesta työpaikkojen ja investointien luomiseen, erityisesti alkuvaihetta seuraavan mahdollisen tulevan toiminnan arvioimiseksi.

(1) EYVL N:o L 161, 2.7.1993, s. 68

(2) EYVL N:o C 326, 3.12.1993, s. 1

(3) EYVL N:o L 173, 7.7.1994, s. 12